Cesarhanmun/geonobi-data huggingface dataset:
地名: 延安 (黄海道, 都護府)
年: 1596.0

○乙巳/判中樞府事尹斗壽、左議政金應南、知中樞府事鄭琢、右議政李元翼等請對, 答曰: "依啓。" 午初, 上御別殿, 引見四大臣。 承旨許筬入。 應南曰: "臣等昨日群會于備邊司, 備聽下情, 卽欲請對, 而只緣日寒, 故以啓辭暫達, 而批答嚴峻, 臣等良不自安, 抑亦因此群下洶懼。 賊未渡海, 而人心先動, 至於天使調糧之軍皆走, 長興庫亦不進排紙地, 公事皆廢閣, 都人驚動, 莫此爲甚。 市井人等, 以此齊訴于東門, 願守京城云。" 斗壽曰: "若大駕播遷, 則反不如壬辰。 內殿雖出, 而自上必爲守城之計可矣。 棄京師如海州, 則朝廷漠遠, 命令不通。 若內殿先歸江華, 而自上觀勢, 不得已而駐江華, 則斯可據險, 若不久淹於此, 則由船路, 可以達於海州、牙山倉粟, 可以運來。 且砲手妻子, 亦宜置之江華。 臣達夜不寐, 十分思量, 國家之大計, 惟江華稍可。 備邊司堂上之意, 亦如此。" 琢曰: "海州儲積, 纔二百餘石, 而江華則通於下三道。 自此雖移駐他處, 而舟楫備具則可矣。 自上商量, 觀勢處置。 內殿則宜先抵江華。 小臣意見, 與斗壽同。 伏願另加體念。" 應南曰: "海州山城, 自上雖以爲好, 而其亦赭山也。 江華迫近京師, 統制下三道。 若不入江華, 則京城爲棄地矣。 今者賊未渡海, 而先爲搖蕩, 則大事去矣。 將何以濟? 勢若危迫, 則令軍中先送砲、殺手妻子, 使之安頓, 而自爲防守可也。" 斗壽曰: "海州之民, 皆望上來, 然國家大計, 所在必愼, 如或一陷則不可復振, 人心渙散, 則不可復合。" 琢曰: "下三道失守, 則京城無可爲, 京城失守, 則他路無可爲。 而江華近於京, 下有三道之輸, 上有大國之援, 欲保京城, 則必以江華爲歸。" 斗壽曰: "禦倭宜莫如舟師。 渠船本脆薄, 將倭船尤爲輕捷。 故若一遭放砲, 而以舟師入於長門浦, 使元均守永登浦, 賊船之來, 以砲迎擊, 則似或便利。" 琢曰: "倭賊極畏舟師。 使李舜臣帥舟師以擊之, 則可以破淸賊之先鋒。 衆寡雖不敵, 而摧陷則有之。" 應南曰: "胡應元云: ‘遼兵五百餘名, 近當出來’ 云。" 琢曰: "假使內殿不得已有行, 當從容觀勢, 不爲率爾, 則人心稍定矣。" 自上皆默然不答。 應南曰: "下情不勝悶迫。 國家糧餉, 只恃此處, 而他無儲積處, 萬一失此, 則平壤無千石之穀。" 斗壽曰: "在平壤者, 只六百石矣。 元翼曰: "小臣將爲南下, 馬頭先文, 似乎蒼黃, 故欲送先文而隨往矣。 第都城洶洶, 上下疑阻, 臣竊悶焉。 必須上下相信, 情意交孚, 然後可以見效。 一昨答備邊司, 殊似未安。 伏願自上無(然)
                〔爲〕
              嚴峻, 必於常規外, 頻接大臣、臣僚, 似若一家之事, 情義不隔, 密勿論議, 使宮中、府中, 俱爲一體, 乃可濟也。 今緣批答若此, 故下不達上心, 上不知下情, 凡百所爲, 落落難合。 雖以天地之道, 若不交泰, 則萬物不能遂其生。 況君臣上下, 情不相孚, 而有能成務濟事之理乎?" 斗壽曰: "臣竊聽群下之言, 以爲延安、白川, 當初殘弊無形, 自內殿入來之後, 漸向蘇復矣。 當初, 欲使內殿, 必爲入來者無他, 專爲蘇殘而已。 以今觀之, 可謂聖慮至遠, 非臣等意慮之所及也。" 元翼曰: "自上深有遠慮, 欲保合人和, 故有此擧措。 小臣在南邊時, 以爲通信一事, 必不爲無事而然, 自天朝有羈縻之計, 故不得已而爲之。 非欲爲和議而致此, 然小臣惶恐, 不敢仰達。" 斗壽曰: "臣等計不獲已, 黽勉爲此。 豈云十分好事而爲之?" 元翼曰: "今以爲必亡國, 則不可也。 倭賊雖來, 必思某條防禦。 況渠亦有滅亡之勢, 何必獨强於我乎? 雖或至於狼狽, 而備邊司則以爲, 內殿亦不出, 而嬰城固守, 其可也。 大槪見人心不定, 搖動太早。 若此不已, 將至空城, 天兵出來之際, 館待何由? 況國之一脈, (可)
                〔何〕
              以支撑? 中殿雖去國, 而或東宮與大臣侍在, 維持鎭定, 思所以保國, 則雖或敗衂, 豈無支久之勢, 何必遽就於亡乎? 不然而但欲求安於大國, 使賊直向西路, 則自此又移他處, 雖欲保存, 其可得乎?" 應南曰: "自上及東宮, 仍在京城, 則國脈可續。 唯此京城有儲糧, 捨此則非計矣。 無已, 則祗令內殿, 抵江華, 而召募四方義士, 則豈無感激者?" 元翼曰: "國脈貴在不絶。 自上必講究好樣處置, 思所以扶持, 雖自上求安於大國, 而亦使某大臣守城, 庶免瓦解分崩之患。 凡將官、士卒, 必頭戴君上, 然後雖一日, 可得相統屬。 今日之賊, 雖曰難禦, 豈可謂之遽亡乎?" 上曰: "何日發行?" 元翼曰: "一路出先文而屢止, 今十七日間, 當爲下去矣。" 上曰: "屢欲引見, 而予素以病質, 重遭寒感, 未得頻見, 是人君之罪也。 國事雖好亦同, 不好亦同。 但昨日之言則不然, 恐事勢當如此, 予何敢歸咎於臣僚乎?" 上曰: "雖有某條處置, 須從外議爲之。 海州有兒子胎藏, 前此嘗權藏於山矣。 軍器則欲預爲輸置。 人君豈不告於大臣, 而獨往何處乎? 權藏看審事, 不得不爲。" 許筬曰: "自上早晩, 倘向海州, 則山城(雖)
                〔須〕
              固築。 他處雖皆好, 而北門鄕校, 傍城不如內面。 賊若從鄕校後嶺放砲, 則不可以防禦。 必作土窟, 然後可期守禦矣。" 上曰: "監司暫爲修築, 而心謂此處未盡。 彼承旨言是矣。 海州山城之穀, 監司亦措置之矣, 山城所儲, 只二百餘碩云, 計將如何?" 元翼曰: "自上雖求安大國, 而使東宮, 必留駐中間, 鎭壓人心。" 筬曰: "李元翼之言甚好。 若有不逞之人, 乘時作惡, 稱臣於淸正, 則豈不難哉? 京城闊大, 決不可守。 使李元翼專任南方之事, 兼以傳通上道, 則雖有奸民孽牙, 莫得肆志矣。 宋
              眞宗幸蜀、幸金陵, 而契丹自退。 石晋七代之時, 大擧入寇, 而擁兵坐大明府。 國情解體, 然後國得以安。 淸正雖曰前此能戰克, 而竊聞元景諶之奴, 居開城府, 爲倭所禽, 隨淸正軍, 入晋州之戰。 晋州之城子崩壞, 不可夜擊, 淸正以爲夜不能築, 故且待朝, 朝見之, 盡築矣。 我軍斬倭頭奪倭旗傳說, 然後乃克之。 以此言觀之, 淸正非必戰士也。 戮力合戰, 則不如壬辰之事矣。" 元翼曰: "常時則不敢仰喩, 若有急迫, 則必須擇武士, 有旨連續下送。 若命令阻絶, 則軍士解體矣。" 上曰: "此欲常下命令之意乎?" 元翼曰: "脫若危急, 則使武士藏其家屬, 而巡察使及小臣處, 續爲有旨宜當。" 上曰: "其言則不須再言。" 斗壽曰: "大同江上江東下來之水, 合流於三登。 復設三登, 使武人守之如何? 此李元翼爲監司時所爲矣。" 元翼曰: "未知今則如何也。" 上曰: "納粟爲官之意, 言之未安矣。 劇賊在境, 若少有武夫, 雖似麤豪, 而臨亂可用, 當棄瑕而錄用可矣。 且納粟授官, 非謂必以納粟爲官, 欲於其中, 擇可用者, 使宰相薦用之。 大槪納粟則人皆譏侮, 故應納者亦羞爲之。" 筬曰: "戶曹欲於納粟後, 錄勳矣。" 斗壽曰: "以納粟錄勳, 未安矣。" 上曰: "察爲之。 若防礙則不可爲也。"
地名: 延安 (黄海道, 都護府)
年: 1597.0

○司諫院來啓曰: "自軍興之後, 領軍赴戰之將, 先爲逃竄, 滔滔皆是, 而未聞有一人被軍律者, 當此危亡之際, 何以警肅軍政? 言念及此, 不勝寒心。 殺手哨官崔挺立, 領軍南下, 至再逃避之狀, 昭在全羅監司狀啓, 其爲痛惋, 莫甚於此。 更無可問之情, 尙不行軍律, 物情尤爲駭憤。 請亟命依律處斷。 延安府上來軍糧米豆, 多積水邊, 而非但無船隻, 趁不輸運, 府使身死, 無主管之人, 必多虛疎之事, 而新府使柳永吉, 以中殿陪行宰臣, 方在遂安郡, 上來赴任之際, 爲日必多。 請今政, 以在京之人差出, 急速下送。 西海唐軍糧輸運, 一日爲急, 至發唐差, 晝夜催督, 而興寧君
              秀荃, 以延安府使妻同生, 下去府地, 今以數年軍糧輸載船隻之際, 稱其自己之船而不給, 至於他人船隻, 亦受其賂, 冒稱己物, 使色吏不得下手, 米、太千有餘石, 積置水邊久矣, 而不得輸運, 其爲作弊, 不可勝言。 況今危急之時, 以秩高宗室, 徒知肥己, 不念國事, 無謂莫甚。 請命罷職, 其事知奴子, 令本道監司, 囚禁刑推, 以懲作弊之罪。" 答曰: "崔挺立事, 察而發落。 延安府使差出事, 依啓。 興寧君, 在喪之人, 無職, 可推考, 奴子, 依啓。"
地名: 延安 (黄海道, 都護府)
年: 1603.0

○黃海道觀察使申渫狀啓: "延安府使金權, 殺夫罪人婢風德, 不爲堅囚, 仍致逃躱, 已過期限, 尙未追捕。 金權罪狀, 朝廷處置何如?" 啓下司憲府。
地名: 延安 (黄海道, 都護府)
年: 1610.0

○(黃海監司書目: "延安囚奴金伊, 其上典前縣監權悟殺害, 事係綱常, 朝廷以處置事。")
地名: 延安 (黄海道, 都護府)
年: 1611.0

○辛亥正月二十四日乙丑以黃海道推考敬差官"延安囚弑主罪人金伊在逃"書狀, 傳曰: "以奴弑主, 綱常大變。 此而網漏, 則倫紀斁絶, 將無以爲國。 在逃諸賊, 各別跟捕, 雖在他道, 嚴密移文, 期於必得, 以正典刑。 守令、方伯, 如不用意, 則難免其責, 此意竝行會申勅。" 

○辛亥三月初一日
              朔辛丑禁府郞以委官意啓曰: "延安居私奴金伊, 連結賊黨, 弑害其主, 至於刳腹露臟, 極其慘酷, 罪惡滔天。 綱常重獄, 不容一刻少緩。 而第念按獄事體, 自有常規, 不可混施。 若綱常之變, 出於輦轂之下, 或因言官風聞, 或因所親告訴, 該部呈狀, 而發覺, 則啓下禁府, 卽爲三省交坐, 推鞫定罪, 例也。 其或事在外方, 自本道監司而啓聞者, 則啓下刑曹, 發遣推考敬差官, 反覆詳覈, 或以平問, 或以刑訊, 尋繹端緖, 事干歸一, 然後馳啓, 終至移義禁府, 仍行三省之擧, 此實自來通規也。 今者取考黃海道敬差官推考啓本, 則權悟被弑於其奴, 元告守代及切親文孝宗等之所訴, 雖似分明, 而所謂正犯奴金伊, 賊黨古音金, 刑訊二三次, 一樣詐飾牢諱。 此固兇惡重囚之常態, 而事干各人, 亦皆不服, 時無一二現出之端緖, 只以廣詢博採判然明白爲斷案。 且言其獨斷未安, 徑斃可慮, 此雖出於臨事愼重之意, 而實非朝家別遣京官專管重獄之法例也。 該曹亦不使之更加窮詰, 而遽請移義禁府, 卽令拿來上京, 抑何意也? 若然則監司狀啓之來也, 似不必差遣京官勘驗, 直許拿鞫于王獄, 亦未爲不可也。 前項權悟, 係是士族朝官之人也, 親戚多在京城, 皆言‘此人之死, 實出於其奴之手, 極爲冤痛’。 今據其元告狀辭, 參以親戚之言, 嚴加盤問, 則猶可以鉤其情矣。 脫有事狀難明之獄, 出於荒遠之鄕, 絶無京城之所聞, 而亦不待事干歸一, 端緖現出, 皆先鞫於三省, 則未知於事體何如, 法例何如也。 大抵淑問重事, 但觀獄事曲折, 而有所裁處矣。 以外間所聞爲準, 則雖或偶中, 必有末流無窮之弊, 誠非細慮。 自今以後, 如遇此等獄事, 必待敬差官詳細推閱, 得其大槪承服, 乃許上京推鞫事, 下諭于義禁府、刑曹, 一體施行, 定爲恒式何如?" 傳曰: "允。" 

○延安居私奴金伊, 弑主伏誅。
地名: 延安 (黄海道, 都護府)
年: 1619.0

○己未六月二十九日庚辰同副承旨趙纘韓啓曰: "江都爲邑, 地方百里, (而)四面面水。 最居上游而與京輦作配, 四絶賊衝而控制八方, 此實天府金湯, 萬世不亡之右地也。 雖以天下之廣、海內之大, 摠究方誌, (而論之形勢之奇,) 未有彷彿于此者。 惟此江邑, 距漢陽百里, 而介浦巷之外, 峙泮洋之左, 爲四面拒敵之形勝。 誠以板屋船三十隻, 各領兵船若干, 分作四翼, 截拒其要害而守之, 則雖以三吳百萬之戰艦, 亦將無如之何。 (果如)
              依相臣所言, 飛報(于)
              兩南左右水營, 趁開月念前, (以其)分(一)定(數領)板屋, 准到浦口, 則以其(整頓)格軍, 可調三十艘之用(者, 或可周旋。 以)臣竊
              (所)揣江都之濟危禦敵, 非特我國之第一, 雖校諸天下, 莫之與京。 而自數年群議未定, 或稱羅州, 或稱安東, (而)莫適所從。 副察使一巡而未決, 體察使再巡而未決, 及至相臣三巡(圖畵), 尙未完事。 萬一遼左失守, 則自關以外, 非中國之有也, 今者敵擧遼陽
              (之日), 只在旬望(之內)。 而整格軍、徵戰船, 遠在數十日之外, (則)其爲危迫, 當如何哉? 況人心之如是不測, 國事之如是無形, 殿下深居九重(之內), 罕接臣僚(相接), 則何從而盡知(之乎)? 二百年昇平之餘, 猝遇壬辰之亂, (而)先王西狩之日, 已知民心之罔測。 況今紀綱之委靡, 百倍於壬辰(之前), 而人情物態, 已到於無可奈何(者乎)? 江都雖近, 若待西報而移御, 則亦無異致千里之難矣。 今日之勢, 豈不岌岌而恬憘玩愒, 莫之爲念? 苟或奴賊專事上國, 不以我東爲有無, 則江都之勝, 不足移御也, 格軍不足催括也, 戰船不足催泊也。 如以西賊爲萬有一憂於數月之前, 則(勿以舟師爲泛泛, 而)使備局極擇文武中解事一員, 加設大將, 委以格軍、戰船等事, 責成於旬月之間。 雖無奴賊犯境之急, 宮人宦官, 或先預往, 若如行宮, 則他日行幸之際, 人心不驚, 庶無鳥散之患。 伏願殿下勿以賊遠而狃安, 惟以一日爲急, 旬月之內, 完畢江都之役, 以爲擧國依歸保障之地。 則臨急而無何走之嘆, 退守而有必勝之利。 以之控引八道、通使中國, 皆得其路。 而必須延安、安西、喬桐、金浦、通津、南陽、仁川之邑, 各得(其)賢宰(有計慮者), 然後替爲輔車之形, 而倚作蜈蚣之勢也。 敵未壓境而(區區)獻(計於)移保之策(者), 臣亦知太早計, 而人將以爲怯也。 第臣頃見張晩以啓, 云: ‘潦水之前, 賊必不動’, (人皆以爲然, 而)臣獨以爲不然。 (若使奴賊知兵, 必於此時犯遼。) 何者? 經略旣遞, (而)新不代舊, 喪師之後, 尙無添戍(之擧), 使奴酋苟知兵者, 必及此時而勿失。 賊若得志, 則兇謀(之)所在, 何其量哉? 江都移避(之擧), 果保其無此事乎? 若然而(尙)不早爲之所, 則君臣嘖嘖, 噬臍莫及。 臣之愚意, 舟師繕完(之)急, (急)於營建(者此)也。 伏願亟下備局, 刻期規劃。 臣待罪該房, 目見邊報孔棘, 夜不能接目, 冒昧仰瀆。" 傳曰: "令備邊司急急議處。"
地名: 延安 (黄海道, 都護府)
年: 1621.0

○辛酉正月二十三日乙未(持平金崙啓曰: "兵器鑄成都監郞廳李湜, 以無賴悖行之人, 縱酒狂妄, 到處作弊, 其汎濫之狀, 固不可一二陳也, 姑擧其作弊之甚者, 言之。 上年以埋炭郞廳, 黃延道下歸時, 各官卜定埋炭軍人, 盡放徵布, 其中尤甚貧殘無米布可納者, 獨爲立役者, 湜嫉其强立服役, 多般侵虐, 少不如意, 則便加鞭扑, 罔有紀極。 使之埋炭, 入己者十居八九, 入官者纔十分之一, 其憑公營私、虐民肥己者, 所聞騰播, 昭不可掩。 臣曾忝諫院, 欲爲論列, 而以幺麽一武夫作弊之事, 固不足與論於齒牙之間, 而姑置之。 頃日湜以其子入丈時, 所用婚書函及小粧函、硯家等, 塗漆事, 發都監使令丁金者, 捉出部洞盤漆匠應男, 則應男以上典相見事, 延安地下去, 其妻獨在, 而所謂丁金者, 托以應男搜括, 突入其妻父家, 結縛曳出, 無數打下, 掠奪木疋而去。 應男妻父孔伊卽臣之四寸家奴也。 此奴與湜相在一洞, 見侵於湜者, 非一非再也。 臣痛其湜之自前種種作弊之狀, 今月二十日, 本府坐起時, 捉致丁金, 刑訊十八度敎而放之矣。 湜者欲免己罪, 諱其私事, 托稱都監使喚, 瞞告提調, 使之啓辭至溷天聽。 令攸司囚治應男者, 乃所以脅制禁弊臺諫, 使不得發論, 其計可謂巧且慘矣。 無狀小臣, 忝冒風憲之地, 見侮於麤悍武夫, 至於此極, 何敢偃然仍冒重辱名器乎? 請命遞斥臣職。" 答曰: "勿辭, 退待物論。")
地名: 延安 (黄海道, 都護府)
年: 1624.0

○戊辰/上御資政殿, 引見延安府使南以興、安州牧使鄭忠信。 上曰: "力戰將士査覈之事, 果無遺漏乎?" 南以興對曰: "別無遺漏之人矣。" 上曰: "卿等必能知虜情矣。 虜若長驅, 則何以禦之乎?" 鄭忠信曰: "臣出入虜穴, 備知賊情, 非但彼我衆寡不敵, 鐵騎衝突, 難以野戰爭衡, 惟守城, 庶可防遏矣。" 南以興曰: "今年不發南兵, 邊將必患兵少耳。" 上曰: "兵雖少, 善用在於將。 可以守則守, 可以戰則戰, 不可一於戰, 不可一於守也。 要在臨機應變, 一於守而不出戰, 則長驅之賊, 何以遏乎?" 上曰: "安州軍兵, 其數幾何?" 忠信曰: "僅二千餘人矣。" 上曰: "曾聞可至六七千, 而今何若是之少也? 其城當用幾許兵而守乎?" 忠信曰: "如得三四千, 可以守之。" 上曰: "城之形勢最好云, 然耶?" 忠信曰: "城外有長江天塹, 可謂得據險之勢矣。" 上曰: "氷合則奈何?" 忠信曰: "冬則亦可以設氷城, 禦敵矣。" 上謂南以興曰: "延安亦城守之地, 卿何以守禦乎?" 以興曰: "壬辰以後, 全不修繕, 城門壞破, 舊井皆廢, 臣欲補葺浚治, 而民力方竭, 難以興役矣。" 上謂忠信曰: "曾往虜中, 事情如何, 而其兵衆幾何耶?" 忠信曰: "兵馬精强, 實難當之賊。 其兵之多寡, 雖未詳知, 聞有八部大人之說, 又有四百爲一哨之語, 大約可至九萬餘矣。 所謂長甲軍、重甲軍, 各一百人, 皆着水銀甲, 別爲一哨。 此則別抄壯勇者, 用於攻城云。" 上曰: "虜馬皆良馬乎? 其數幾何?" 忠信曰: "無非良馬, 而見其屯聚之數, 槪似萬餘匹矣。" 上曰: "奴酋一小醜耳。 我國數千里地方, 豈無制敵之人? 但求之不誠, 得之未易耳。 今將臣皆以入守爲言, 而未有出戰之計, 豈不寒心乎?" 忠信對曰: "我國本是無兵之國, 雖良將, 誰與爲戰? 今若抄發十餘萬衆, 敎訓一二年, 則遼東亦可以進取矣。 何必區區於守禦乎? 今者昌義安諸鎭, 最是要衝, 責其本鎭, 各率民兵, 以爲固守之計。 入防之軍, 則隨其多少, 便宜添守, 而申飭浿江以西, 使於秋後, 淸野以待, 則賊雖至, 其勢必不能久留。" 以興曰: "副元帥手下兵, 不滿二千, 安能以此抗大敵乎?" 若得敎訓精兵數萬, 則如臣駑劣, 亦可死戰自效矣。" 上仍賜酒饌及豹皮等物。
地名: 延安 (黄海道, 都護府)
年: 1646.0

○癸酉/平安監司朴遾馳啓曰: "延安人張雲毆打嫡母, 不奔生母之喪, 其父天繼往見於其所居, 則雲與其養子, 要於中路, 拔劍欲害之, 其父幸而脫走, 雲遂奪其父所乘馬及童奴而去。 今者就捕於定州云。" 朝廷遣前掌令李椲按之, 拿致禁府。 獄成, 正刑, 降延安府爲縣。
地名: 延安 (黄海道, 都護府)
年: 1652.0

○戊子/上御晝講, 講《書傳》
              《梓材》。 講訖, 檢討官李正英曰: "聖上救治之志, 漸不如初。" 侍讀官尹鏶亦曰: "人心、風俗, 不及於先王末年矣。" 上曰: "是固予才德淺薄之致, 而世道之日下, 亦黨論有以致之。" 知經筵事沈之源曰: "此在聖上卞別是非之如何耳。" 上曰: "試以近日之事言之, 李時楳疏辭, 差有所失。 謂之無識則可也, 申弘望目以侮辱, 至於獨啓, 卿意謂何?" 之源曰: "時楳疏中, 旣云被誣, 則非侮辱也。" 上又曰: "趙錫胤若欲論鄭世規, 則宜拈出罪目, 而矇然投疏, 不欲與之同席, 夫豈所望於錫胤者哉? 卿意亦以爲何如?" 之源曰: "臣未知其可也。" 正英曰: "向年必引見守令之辭朝者, 今則漸不如初矣。" 上曰: "予雖面諭以送, 而亦不惕念奉職, 見之無益。 況知人, 堯、舜猶難之, 一見何知賢否也?" 正英曰: "名官力求外補, 不肯擧職, 旋又圖遞, 此乃弊風也。 且守令之薦, 率由奔競, 旣無廉恥, 餘何足觀? 銓官宜用十考十上之人, 而反後於朋友之私囑, 此誠寒心矣。" 特進官李時昉曰: "兩南失稔,稅入必縮, 宜省浮費。" 上曰: "雖令裁減, 亦恐實惠之淺鮮矣。" 時昉請寢諸各司營造之役, 上許之。 之源曰: "私奴之托屬內司, 民田之混入宮庄者, 比比有之。" 上曰: "此在守令、方伯之覈處, 而卿亦在秋部, 如有訴者, 宜卽聽理矣。" 時昉曰: "延安
              南大池、洪州
              合德堰, 亦入於宮家立案中。 南大池非但爲貯水也, 內局藥用蓮實, 專責於此池。 合德堰實萬民蒙利之地, 若不區分境界, 以致混犯, 則民怨何如哉?" 上曰: "苟害於民, 則元不折給, 亦無所難。 設有傍近立案之地, 勿令混犯可矣。" 時昉曰: "天災時變如此, 而未有施措之策, 江都形勢, 亦無可恃, 宜預具版鍤, 以備築壘。 且其軍餉未滿十萬石, 而逋欠幾半, 延、白等地及內浦各邑, 竝宜儲峙矣。" 上從之。 時昉曰: "逆家餘財, 有萬餘金, 地部綿布, 亦有數萬匹, 欲待明春, 輸置江都, 而轉運之際, 必致群疑, 以常平倉貿販爲名, 則似不煩於聽聞矣。" 上屛左右諸宦而言曰: "卿能慮遠, 予甚嘉尙。 取其中輕貨, 先送于江都亦可矣。" 時昉曰: "南漢城防守之策, 莫如火炮, 故臣已辦得三百火炮, 分授寺刹。 請以軍器寺火藥, 優數移置。" 許之。

○上御晝講, 講《書傳》
              《召誥》。 講訖, 同知經筵鄭維城進曰: "遇災求言, 終無採用之實, 臣竊爲殿下惜之。" 上曰: "試言之。" 維城曰: "聖上疾言遽色, 用罰過中。 閔應亨、趙錫胤相繼見斥, 朝無言事者矣。" 仍哽咽不能語, 上曰: "卿言出於至誠, 予實靦面。" 維城曰: "以言其弊端, 則尙方工役, 殆無虛日, 宮家冒占, 害及小民, 此豈聖世事也? 國祚靈長, 則諸宮家雖無田庄, 亦可矣, 願一切禁斷。 且內需司與民爭訟, 非王者之政也。 陳告之人, 如不以實, 則宜置之法。" 侍讀官李廷夔曰: "設令接訟, 有司存焉, 願勿付內司。" 參贊官金弘郁曰: "內司奴婢之訟, 不可無限制, 事在三十年前, 則宜勿許聽理。" 從之。 上又謂鄭維城曰: "凡有弊瘼, 卿可的指而言。" 維城曰: "延安
              南大池、洪州
              合德堰、全州
              乾止山, 亦入於諸宮家立案, 此最寒心矣。" 上曰: "乾止山則已命寢之, 而延、洪兩處, 方令覈實, 竝卽停罷。 又命內司, 摘發其發告人, 付刑曹治之矣。" 金弘郁又論宮家設庄之弊, 仍及兪榥之不當坐罷, 上命敍用。 又謂維城曰: "卿言出於至誠, 寧不感動? 予於閔應亨之事, 亦有追悔, 他日相見, 予將靦面。 卿又極言時弊。" 維城更請亟罷尙方工役, 從之。 弘郁曰: "崇奬節義, 亦今之急務。 金尙憲之事, 赫赫在人耳目, 鄭蘊昏朝時所上疏章, 可與日月爭光, 贈爵賜謚, 不可緩也。" 從之。 弘郁曰: "竊見, 聖上乘怒發言, 多出情外。 白圭之玷, 尙可磨也, 斯言之玷, 不可爲也。 願上於忿懥上加工焉。 閔應亨事, 旣承悔悟之敎, 而趙錫胤則曾有萬世公論, 不可付之一人之敎, 錫胤其可晏然乎? 發身科目, 歷事兩朝, 寧有不欲仕之意也?" 上曰: "史局元非一人所可獨當, 故予言如此矣。"
地名: 延安 (黄海道, 都護府)
年: 1676.0

○癸酉/引見大臣、備局諸宰。 領議政許積以本宮軍士加定事, 明安公主房田庄買賣事, 內需司、尙衣院貿易過多事陳戒, 上納之。 積曰: "軍門必得力士, 緩急可用。 延安居白益信膂力過人, 而乃是內奴, 體府不可私自帶率敢達。" 上曰: "免賤後, 仍屬體府。" 右議政許穆曰: "親耕乃三代盛事。 若於明春行之, 可以聳動下民。" 兵曹判書金錫冑曰: "明春旣有展謁文廟之命, 又似有陵幸。 若復爲親耕, 恐多有拘礙之事。" 上曰: "親耕爲先磨鍊。" 積曰: "耆老所堂上, 前例雖文官爲之, 本非法文。 大臣則非文官, 而亦兼三館, 況耆老所乎? 許穆以八秩之儒臣, 在大臣之列, 不入耆老所, 似是欠典。" 上許之。 穆辭曰: "國典豈可輕改? 鄭仁弘之所不爲, 臣不忍爲之。" 上令安心勿辭。
地名: 延安 (黄海道, 都護府)
年: 1708.0

○癸亥/引見大臣、備局諸臣。 領議政崔錫鼎、左議政李濡等皆以世子, 尙無螽斯之慶, 滋補求嗣之意, 縷縷陳達, 上曰: "君臣猶父子, 何語可隱? 《詩》不云乎? 妻子好合, 如鼓瑟琴。 此一節, 不能如此, 一年二年, 以至于今, 一向用藥, 實無依據矣。" 錫鼎曰: "自上別加開諭, 世子亦豈不飜然開悟乎?" 右議政徐宗泰曰: "自上若不加聲色, 從容誨諭, 則似有益矣。" 上曰: "屢次開諭, 終不回心, 嗣續之慶, 漸至晩暮, 誠爲悶切。 然大臣所達如此, 當更開諭。" 錫鼎曰: "見東萊府使韓配夏狀啓, 倭人與村女交奸, 村女及同情人, 不待訊問而直招, 言于倭館, 則謂無犯奸之事, 我國人誣服云, 屢次責諭, 終不回聽。 宜令訓、別等, 更加責諭。" 上許之。 錫鼎以李寅燁疏, 從容講究稟定之意, 陳達, 上曰: "其疏出於爲國深慮, 而此非立談間議定之事。 留意熟講後稟處。" 上曰: "今因關防事, 有所言矣。 朝家雖有江都、南漢, 而若有海寇, 則江都不可往矣, 南漢孤危, 更無號令相通之路。 二處保障, 實無依歸之所, 都城乃是根本, 則修築據守, 亦是大計。 壬辰去邠時, 有一臺臣姓權名不記, 而厲聲言: ‘都城不可棄。’ 今之臺臣, 乃謂都城不可築, 豈不異哉? 凡事不爲則已, 爲則必期其成, 而未免因此中寢, 事極未安。 一年二年, 不得完築, 而倉卒海寇迫之, 則計將安出?" 錫鼎曰: "備禦得人, 則衆心自可成城。 昔延安無城築, 而府使申恪, 因趙憲之言, 聚民築城。 壬辰之亂, 李廷馣勤王西行, 行到延安, 因衆望推爲主將, 恪爲副將, 守城力戰, 倭兵屢敗, 且以漕運之相通, 朝家賴焉。 禦寇, 只在得人矣。" 濡以慶尙監司差出時, 大臣以李坦、李彦經、孟萬澤備擬之意, 坐廟堂分付, 而只擬副末, 體統壞傷。 請推政官。" 時, 吳命峻極求嶺伯, 銓官曲副其請, 不循大臣公擧, 故濡言如此, 錫鼎亦言其非, 上從之。 以此命峻, 不得赴, 政官李墪亦遞。 上以近來諸臣, 每言訓鍊都監軍兵無用爲非, 縷縷下敎曰: "雖以士夫家奴僕言之, 方爲使役, 而每稱無用, 則雖庸愚之人, 亦不能自安矣。 待軍兵如此, 豈不解體?" 上問崔重泰不擬承旨之故, 時重泰以筵對膽落之語, 見枳已久矣。 吏曹參判李墪, 以事在其未入銓時, 不能詳知爲對。 正言金東弼, 仍以重泰初言膽落, 後以落莫二字, 飾辭欺蔽, 請罷職不敍, 蓋東弼, 卽其時入侍史官故也。 上不允。 東弼言: "李喜朝事, 論以訟體, 就訟見屈, 不欲掘移, 然後始乃囚禁, 而今不請摘奸, 不請兩造, 徑令拿問, 直欲掘移, 未知其合於法理。 今又追論喜朝父母所葬山。 喜朝之父端相, 雅望爲世所重, 晩年恬退, 讀書求道。 今因喜朝之事, 將至僇死人。 喜朝亦以禮遇之人, 直驅之重罪, 事體所關, 不可不明覈處之。 訟隻亦宜一體拿問, 俾無彼此偏着之弊, 恐合事宜。" 知事李寅燁與錫鼎, 俱言東弼言是, 上從之。
地名: 延安 (黄海道, 都護府)
年: 1733.0

○江華留守李瑜奏曰: "江華卽鎭撫營, 而延安府使爲鎭撫營之後營將也。 脫有緩急, 則延安府使領軍來付於本營, 以其手下吏奴隊, 退守本邑。 卽今防守之憂, 在於西沿, 若使後營將, 率其吏奴隊, 專守角山鎭, 則亦爲臨急警守之道矣。 近來黃海兵使巡點延安府之吏奴隊, 把作其管下。 然則一營將二大將, 號令兩出, 統令不一, 緩急之際, 爲營將者, 將何所適從而趨令乎?" 上曰: "廟堂分付黃海兵使, 使之勿復巡點也。"

○行晝講, 講《禮記》。 領經筵徐命均以江華留守狀請延安吏奴作隊, 勿令兵使巡點, 而蒙允則白川同是江華屬邑, 當令依延安例施行。 特進官朴文秀曰: "延安爲江華兼營將, 領付軍兵於江華, 而還其本邑, 則是延安府使也。 若有監兵使徵兵之事, 則勢當以延安府使擧行。 以此觀之, 吏奴作隊之屬於本道本邑可知, 決非江都所句管者。" 上曰: "吏奴作隊, 守令之手下親兵, 非兵使之所當管攝者也。 兵營巡點, 一切停罷可也。" 命均曰: "日昨行幸時, 有軫念廣州民之敎矣。 甲戌年則蕩減其還上, 而卽今則廣州還穀荐飢之餘, 元數無多。" 上命依甲戌例施行。 文秀因災異陳戒曰: "卽今敎化行歟? 法度立歟? 人才盡收用乎? 士夫有廉恥乎? 生民困矣, 財用竭矣。 下犯上者有之, 妻殺夫者有之, 子弑父母者有之, 是敎化之不行也。 罪犯者, 有勢則免, 無勢則不免, 是法度之不立也。 群下之登庸者, 非輕儇細瑣之類, 則卽茸闒儱侗之人, 苟且彌縫, 薰蕕同器。 古者李鐸論大臣, 而明日卽除吏判, 今則一時推考, 至於絶交。 古無名士乞郡之語, 今則昏夜乞哀, 士夫之無廉恥極矣。 上有深厚之德, 而蠲減之令, 或及於目前, 遐遠之民, 無路上聞, 民生之困極矣。 用道有出無入, 冗費浩繁, 府庫蕩虛, 堂堂千乘之國, 如寒乞兒契闊, 財用之乏甚矣。 三百年宗社, 至于今日而壞了無餘, 後世之視今日, 以臣等爲如何, 而殿下亦將何如耶? 群下之有識者, 皆憂於家而不敢言於朝, 如此而家豈有不亡, 國豈有不亡乎? 殿下無大警動大振作之意, 雖今日所進之言, 敎以留意, 而明日已不行矣。" 上曰: "所言皆切實。 留念之敎, 從此勿爲, 而所陳之弊, 皆由於寡躬矣。"
地名: 延安 (黄海道, 都護府)
年: 1777.0

○關西暗行御史沈念祖復命, 進書啓, 論前平安道兵馬節度使崔東岳、渭原郡守金㻐貪婪不法狀, 陳道內邑弊民瘼: "江界府守堞哨官數爲五十, 而一經哨官, 永免軍役, 周年遞易, 已成規例。 若計十年, 則哨官前銜, 恰滿五百, 以此推去, 畢竟將無簽丁之人。 本府軍役之白頭未除, 黃口見充, 職由於此。 故自今爲始, 除非喪故老汰之外, 勿爲年年遞易之意, 成節目分付。 楚山府糶糴, 或有以鹽代捧之規, 每當凶荒, 其弊尤甚, 昨年捧鹽, 至於四千八百九十六石之多。 此雖出於從民願不得已之事, 名色不正。 碧潼、昌城等邑, 亦有此弊, 數甚夥然。 故一體發關, 俾不得更襲謬例。 泰川田政, 不分水田旱田, 混同作結, 互換徵稅, 監色輩夤緣幻弄, 襲謬相仍, 其來已久。 故令本官, 區別釐正。 江西縣男丁不過一萬六百, 而各樣奴婢及鄕人校院冒屬, 爲四千四百七十八, 計除此數, 則實爲六千一百二十, 而刊冊所付軍摠爲七千九百三十, 則以此男丁, 比諸軍額, 不足之數, 殆近二千, 此爲本邑痼弊, 疊役徵族, 勢所難免, 黃口虛名, 亦或有之, 雖自本縣隨現隨飭, 而殆同龜背之括毛。 曾前以若干軍額, 移定於寧遠等郡, 而其後弊端, 又復如此, 故自本官屢報營門, 請以戶多軍少之邑, 量宜分移, 而姑未許施。 內司尙方奴之物故未免者, 或至於十五六年, 該院該司, 一向申飭代定, 故不得已自民庫替納其貢, 其他逃故之徵族者亦多。 惟此兩件之弊, 他邑亦多, 今不可一一枚擧, 而奴貢之弊, 監司方欲査實, 軍額之較民戶, 不相當處, 亦令道臣, 從便釐正, 允合事宜。 昌城府官餘穀名色, 自是謬例。 捧糴之後, 隨其所捧多少斗量, 所餘自官取用。 故監色濫捧之弊, 自不能禁斷, 而科外名色之朝家申飭, 不啻嚴明, 而看作常事, 所捧多至百餘石, 極爲可駭。 故嚴關永罷。 龍川府
              彌羅山一坊, 處在本府中央越境, 而屬於義州, 如雲山郡之去定州, 而收海倉田稅順安縣之越永柔而管海倉, 田民俱無意義。 此坊之屬於義州, 當初只爲義州之無魚鹽, 劃給本坊漁箭一基, 鹽釜二坐, 而浸浸冒占, 遂及全坊, 本府之厭避徭役者, 皆入此坊, 便成逋逃之藪。 到今魚鹽之稅, 皆入均廳, 則當初劃給之意, 已歸虛套, 而在義州則以越境而難於管領, 在龍川則以屬他而難於搜括。 在朝家均視之道, 似當還屬本府, 而久遠之事, 未敢輕議。" 命沈念祖削去仕版, 前平安監司徐命膺削職, 濫分守令, 亦竝拿問定罪。 敎曰: "按廉之責, 所係甚重。 卽阼之後, 初遣繡衣, 而封書中第一條, 申申飭諭, 卽是穀簿一事也。 及其復命之日, 見其書啓, 則還穀擅分之數, 至於十萬餘石之多, 而擅許之道臣, 初不請勘, 濫分之守令, 亦不論罪, 乃以‘報營, 加分營穀’, ‘未會減邑加分’等說, 排布名目, 至煩奏御, 大失奉使之體。" 仍有是命。 後數日, 敎曰: "守令雖因民情, 論報道臣, 而登聞與否, 專在道臣, 則擅分之數, 至於十餘萬石之多。 論以法意, 決難容貸, 與其罪報營之四十守令, 不若先罪擅許之一道臣。" 命前平安道觀察使徐命膺, 付處于延安府, 加分守令擅分外, 竝公罪勘放。
地名: 延安 (黄海道, 都護府)
年: 1793.0

○命海西延安府司、哨鍊及其他尤甚邑聚點, 幷停止。 海州還捧小米五千石, 以詳定例折價, 移送延安, 白川郡餉穀之納于礪峴鎭倉者, 尤甚面三分一停退, 其餘捧留本邑, 安岳郡量田, 姑令置之。 從左議政金履素稟處也。 延安府各軍門衙門軍保米錢及內奴身貢、白川郡辛亥壬子軍布身貢未捧條, 幷蕩減。 特旨也。
地名: 延安 (黄海道, 都護府)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 平山 (黄海道, 都護府)
年: 1420.0

○壬子/觀獵于新平山等處, 晝停于馬濕衣。 本宮奴子等捕虎來獻, 上王賜緜布一匹。
地名: 平山 (黄海道, 都護府)
年: 1424.0

○刑曹啓: "安東囚金奉奸義母白莊; 平山囚私奴奉伊內隱、金每邑方, 明火强盜, 請竝依律處斬。" 從之。
地名: 平山 (黄海道, 都護府)
年: 1432.0

○戊辰/禮曹啓: "慶尙道
              醴泉郡人金牣, 家貧無臧獲, 事父母至孝。 父沒, 欲守墳, 適母遘疾未果, 及母死, 廬於墓側, 朝夕哀思, 期而食粥, 再期而蔬食, 盡其喪制。 恨未得廬父墓, 仍居三年, 終始如一。 昌原府人金孝良年十五, 父得狂疾, 醫治不効, 聞生人骨最佳, 自斷手指, 炒乾爲末, 和酒飮之。 善山府人田佐命, 母全身不遂, 臥床七年, 佐命常自湯藥, 親奉溺器, 及沒守墳。 明年, 父又歿, 合葬, 居廬四年, 制終猶不去, 里人擧法諭之, 又留三月, 哀哭不輟。 山陰縣人梁郁事父母謹定省, 盡心供甘旨。 父沒, 三日不食, 廬墓三年。 母沒合葬, 乞貸宗族隣里, 盡賣家産以奉祀, 又廬墓三年。 知禮縣人尹殷保ㆍ徐騭, 皆受業於張志道。 嘗約云: "人生於三事之如一, 況吾師無後, 百歲之後, 當廬墓以終三年。" 及死, 告其父母, 玄冠腰絰, 廬於塚側, 躬執炊爨備奠物。 一日, 殷保父遘疾, 歸家侍藥, 暫不解衣, 病愈乃還。 廬墓月餘, 殷保夢不祥, 卽還家, 父果得疾, 越五日死, 擗踊哭泣, 不離殯側。 一日遇狂風失香合, 數月, 烏含香合來自北山, 置墳前, 其受業人沈澄ㆍ裵現等取視之, 果前香合也。 殷保雖廬父墓, 猶爲其師, 遇朔望必祭, 騭獨廬師墓, 以終三年。 京中住任柔年弱冠, 母寢疾, 侍側湯藥, 未嘗少怠, 及沒, 三日不食, 三年悲哀。 外祖父母相繼而沒, 柔代父居喪, 哀慕盡誠。 父發丹毒幾死, 聞人血爲佳, 卽刺臂取血塗之, 果逾。 康叔全自幼遊必有方, 及長不離側, 定省告面。 父母年皆八十五, 俱患風疾, 叔全侍居奉藥十餘年, 猶不瘳, 陪到溫井浴, 三年而病愈。 父母感其孝誠, 欲與家産奴婢, 叔全固辭曰: "侍藥療病, 子職當然, 請均分。" 父母從之。 高用禮家貧, 母年七十九, 奉養甘旨, 定省溫凊必謹, 及沒, 喪事一從《家禮》。 廬墓, 朝夕奠及種木營墳, 無不躬親, 啜粥終制。 忠淸道
              天安住副司正朴忱, 父母皆老, 弟四人俱仕宦, 忱侍親側, 盡誠奉養, 小有疾, 旁求藥餌治之。 每遇俗節, 必備酒食, 會鄕黨宗族以(悞)
                〔娛〕
              親。 稷山縣住卞袍年十一父沒, 守墳三年, 不食鹽醬, 不服煖衣, 常伏藁脫襪, 啜粥盡哀, 晝夜呼泣。 又侍母, 晨昏甘旨, 莫不親嘗。 龍仁縣住吳旼庚, 父母相繼而沒, 廬墓六年。 兄及妻早沒, 兒子六人無所歸, 旼
              庚愛之如子, 具資裝婚嫁二人。 陽川縣住別侍衛趙旋, 家貧養母盡孝, 母病臥床累月, 旋躬自湯藥, 奉溺器。 母將終, 呼旋曰: "吾以獨女子, 有九十四歲老母, 而未得終養, 汝能孝我。 其以孝吾之誠, 孝吾老母, 則吾死無恨矣。" 旣沒, 旋哭擗, 行喪皆從禮制。 孝養外祖母, 無異親母, 及沒, 葬於母墳近地, 廬墓三年, 食粥寢苫, 未嘗見齒。 黃海道
              平山府住故司直宋乙生妻曹氏, 年二十五, 夫亡終制, 母欲奪志, 曹氏不從, 今已二十三年, 遇俗節及朔朝必祭。 又侍母奉甘旨, 及沒, 服三年喪, 家于近墓之地, 每日朝夕上食。 慶尙道
              軍威縣住李奇年十九母死, 藁葬之。 謂父曰: "吾欲守墳。" 父曰: "吾今鰥居家貧, 汝之昆弟, 亦不堪軍役, 誰助汝守墳乎?" 奇泣曰: "吾母有二子, 兄今任軍役, 我獨無事, 非我而誰? 將乞糧守之。" 結草爲廬, 獨泣殯側。 翌日, 父往見感之, 遂不禁, 助構草廬。 旣葬, 朝夕之奠, 乞諸鄕閭繼之。 未再期, 父又死, 竝葬一丘, 負土石營墳, 守之。 京畿
              楊州人李奇遇, 事父母孝, 奉甘旨以誠, 母沒, 三日不食, 哀慟居廬。 服纔闋, 父又歿, 合葬, 又守三載。 親族憫其鰥居, 備資裝與之, 昏期旣定, 奇遇以嫁季妹。 上項人等, 宜加旌異。" 命與詳定所同議。 僉曰: "牣、郁、旼庚、殷保、袍、柔、叔全、旋、奇、孝良、佐命、奇遇、騭等, 旌門敍用; 用禮、忱敍用; 曹氏旌門復戶。" 從之。
地名: 平山 (黄海道, 都護府)
年: 1439.0

○刑曹啓: "平山囚私奴無金發人塚, 請處絞。" 從之。
地名: 平山 (黄海道, 都護府)
年: 1453.0

○初, 黃海道
              黃州人等上言, 條陳本州之弊: "一, 鄕吏奴婢等, 因惡疾死亡殆盡, 四時立役, 不得番休, 日益殘弊。 又設譯學院, 其供饋生徒及訓導之費, 將不能繼, 乞與平山、瑞興、鳳山、安岳、遂安、白川等邑, 一年相遞。 一, 若中朝使臣來, 則必聚海州、安岳、豐川女妓宴享, 雖無本州之妓, 可矣。 乞限人物阜盛間革罷, 且依安州例, 勿設山棚。 一, 初, 惡疾甚熾, 觀察使裵桓、權克和等啓聞, 設水陸齋於棘城及鳳山
              成佛寺, 厥後病氣稍息。 乞依慶尙道
              見巖寺例給田, 每年春秋, 遣官降香行祭。" 下禮曹議之, 禮曹報政府以啓曰: "譯學宜仍舊。 女妓不可遽革, 刷諸司漏落奴婢, 依定額充給。 山棚, 則令附近諸邑幷力結構。 水陸齋, 則不可, 但令每年春秋行厲祭。" 從之。
地名: 平山 (黄海道, 都護府)
年: 1462.0

○丙申朔/御思政殿, 設酌, 宗親、諸將、承旨等入侍。 上謂都承旨柳子煥曰: "黃守身若欲得牙山田地, 何必假金克剛名然後爲之? 且復牙山縣與否, 國議未定, 其未得葬妻, 勢所必然。 公衙抑買事, 則大抵買賣必輕重其價, 此皆不足爲過。 但受賜前役使官奴之由, 平山屬公田幷收花利之事, 令憲府問於守身。"

○己亥/掌令李永垠將本府議啓: "黃守身
              平山屬公田花利收用事及牙山官奴受賜前使喚事, 辭證明白, 守身猶不承服, 請上裁施行。" 傳曰: "大臣事不可以臆度決之, 更覈以啓。" 永垠又啓: "守身伴人尹山耕其田, 請拿來鞫問。" 傳曰: "拿問尹山及平山戶房吏。"

○癸未/持平李永敷將本府議啓: "尹山、吳連守等前在平山, 虛心服招, 故其辭直, 今來憲府言多不一, 臣等旣請杖訊, 守身詣闕自訴, 而命勿杖訊。 臣等未知守身所啓者何事? 然在大臣, 苟有嫌疑, 則宜速避形跡使法司窮覈暴白, 今乃綢繆自訴, 使勿杖訊, 臣等以爲雖不杖訊, 其情可得乎。 且牙山田及官奴請托冒受事, 前者旣蒙傳敎, 已知其非, 今又如此, 請依法科罪。" 御書答曰:

○左贊成黃守身上言曰: "臣本無才識, 謬蒙睿眷, 濫參勳盟之列, 位至崇班, 恩寵踰分, 圖報無由。 福過災生, 被牙山人訴, 憲府論臣之罪, 幾陷不測, 日月所照洞知無他, 生死肉骨之恩, 感銘罔極。 然憲府論曰, ‘名屬公而且耕且收, 竊其國財也。’ 臣竊謂, ‘大抵論人之罪, 覈其實服其罪, 然後按律科斷,’ 今憲府不然, 但據平山己卯年伴人尹山耕作, 庚辰、辛巳年吳連守耕作之文, 不覈花利所用之人, 遽以臣爲竊其國財。 此田自受賜之年還納, 至己卯年, 吳連守、尹山分半耕作, 其曰, 己卯年尹山, 庚辰、辛巳年吳連守耕作’ 之文亦妄矣。 憲府樂言臣過, 據此不明之文, 誣論臣罪, 天日照明, 俾問尹山、吳連守, 其租果皆此人等分用, 不與於臣, 憲府愧其前言之妄, 欲於箠楚之下, 取招成罪, 以實其言, 臣竊痛悶。 請下他司辨明, 明睿洞悉, 不允刑問, 憲府無如之何? 捃摭虛言, 更請臣罪, 尹山非臣伴倘, 仍指揮竝作人, 自此田還納以後, 絶不相往, 吳連守素不相知, 有何厚於我? 而自三月至今被囚, 任度日如年之苦, 尙曰自用? 且田地非囊中之物, 皆着於地, 其四方耕作者, 用花利人昭昭皆知, 臣何得飾非乎? 臣雖至貪, 來往數日程取些少之穀, 以延命耶? 且臣曾受賜永川
              徐盛代之田, 意謂還納, 不收所出, 今次訟時, 更考文案, 乃知永川田不納, 此田尙且疑其還納不收其租, 況已納平山田租, 臣何冒得乎? 證在永川官, 憲府論曰, ‘以沙石而換受膏腴, 瘠國自肥。’ 臣以爲, 牙山官屯田凡二十四處, 其十七處不用田地。 臣棄置不耕, 或陳荒, 或他人耕作, 其二處去秋全損不收, 但片田五處竝耕耳。 差人逐所審檢, 則換受膏腴, 瘠國自肥之論, 自虛矣。 臣若欲得膏腴置農場, 則回換之日, 卽聚奴婢, 使居其地而耕耘矣, 何至三年無一奴居者乎? 其僅耕五處, 亦皆竝耕, 但不絶之, 以待移葬耳。 今與牙山人旣作仇讎, 移葬未安, 且緣此田, 枉被論責, 屢煩天鑑, 心常隕越, 何心仍耕乎? 已送人勿令幷耕, 還納其邑, 瘠國自肥之論, 臣實痛悶。 憲府論曰, ‘惡其社倉而通書者, 病於國也, 移葬其妻而終不葬, 以爲慮其國論未定, 將以復立而然也。’ 臣等以爲, ‘屢遣使臣, 以審便否, 而革之有年矣。’ 非國論已定而何? 復立萬無急急破取之書, 已通於禹治矣。 臣以爲, 葬穴與公衙相距不容數十步, 若設社倉於公衙, 則安得移葬乎? 於咸禹治處通書曰, ‘進人仰白傾照。’ 仍使告曰, ‘亡妻移葬, 曾已蒙允, 詮聞公衙社倉排置, 然此衙東穴乃葬所, 須去此衙然後可葬。 今若入社穀不可, 請勿爲之。’ 臣之所言, 止此耳。 社倉之穀, 雖不入公衙, 其邑倉庫俱在, 可以爲之, 何病於國乎? 復立萬無急急破取之言, 憲府未見臣書, 此言必自訴臣之口而出, 義不可偏聽, 憲府何所取信而敢論之乎? 自牙山革罷後, 因人民告訴, 吏曹連年分揀, 屢遣臣更審便否, 尙且未定。 辛巳四月, 刑曹判書朴元亨又審啓本, 時未定奪, 同年五月牙山官奴禾萬訴臣, 至今未畢, 何敢移葬乎? 憲府所論, 國論已定, 革之有年, 其妻終不移葬之言, 其誣明矣。 元亨生存, 禾萬之狀在, 而文案俱明, 尙云有年, 織成無辜, 其他罪臣之言, 推此可知。 憲府論曰, ‘謀欲抑買, 私其官也。’ 臣以爲, 其公衙之買, 雖曰初臣所欲, 後知其非悔而反正, 則尙且無咎, 況此事以移葬處禁伐? 臣奴末金下去公衙買得, 右奴自意呈狀, 詰其價之輕重定價, 然後來告請價, 臣以爲不可也, 不給其價。 其處尙在, 鄕校造成, 已曾區處, 憲府行移已審間架, 訴臣者亦服, 不買此家, 不干於臣, 衆所共知。 憲府所論抑買私其官者, 其誣亦明矣。 憲府論曰, ‘采田花利之求, 計析秋毫。’ 臣以爲田地換受戶曹明文其年六月到付, 以其靑苗未發穗前回換所出, 例當臣得, 公然許給。 其伴人金孝禮其處居生人也, 奴末金已曾下去奴也。 於二日程途皮粟五石、小豆十斗瑣瑣小物何敢來京, 告臣然後請托受出乎? 臣之不知也明矣。 且憲府推問之際, 深刻之狀, 口不可道, 臣之請托之實, 不待取一言而枉論, 計析秋毫, 臣實痛悶。 憲府論曰, ‘官奴冒濫役使, 隱占人民。’ 臣以爲, 牙山官奴道者, 於己卯十二月, 以丘史、奉足受立案後, 毋役使事, 告于都官, 傳報刑曹, 移文觀察使, 乃得放役, 臣於已前私得使用, 則但受都官立案耳, 何必由都官、刑曹、觀察使轉轉苦受明文, 然後得放乎? 前項三司印信官署, 若以臣爲僞造則可矣, 若非僞造, 何不取信? 且此奴自己卯八月至十一月, 其邑豈無役使明文乎? 憲府皆不考實, 論臣爲隱占人民, 臣實痛悶。 臣之所言俱有明證, 憲府所論, 實是羅織, 其曰貪饕, 曰其心甚黠、其謀甚巧, 曰誣天聰, 曰肆行貪恣、飾詐欺罔, 極口誣詆, 若撻于市, 臣豈能家諭戶曉, 以明其不然乎? 臣不勝愧赧, 靦面周行, 況政府, 百官之長, 贊成, 政府貳官, 尤不可得責而就職, 乞罷臣職, 杜門省咎, 得保聖恩, 不勝幸甚。"

○丁巳/司憲府啓: "黃守身以當國大臣, 請于平澤縣監, 預占官奴道者, 未受賜而役之於家, 又使官奴婢耕牙山菜田而收其利, 又以遠接使親到平山府, 請除尹山之役, 專屬家事, 殊無大臣正大之體。 請上裁施行, 道者未還定本役, 尹山充軍, 牙山菜田所出, 令戶曹區處。" 從之, 命守身勿論。
地名: 平山 (黄海道, 都護府)
年: 1470.0

○傳旨義禁府曰: "蓬原君
              鄭昌孫賜給亂臣李裕基妻雪非、女子加叱仇之、末非、莫今, 右參贊黃孝源賜給李裕基女子小斤召史, 善山付處李貞元, 瑞興安置高承益、承厚, 康津官奴定屬康孝文兄孝誠ㆍ弟孝舜, 孝文妻未同保授妾女子孝今, 左承旨尹繼謙賜給姜利敬妻末非及末非保授子今丁、女子謁今ㆍ世今, 愼氏保授姜利敬女子終今, 海南安置姜利讃、姜利溫, 金孝震保授姜命重, 靈巖安置姜利仁、姜利順, 順天安置姜利誠、泗川安置姜利興、姜利恭、姜利行, 河東爲奴尹末孫, 巨濟官婢定屬春非, 全州接母保授卵生, 戶婢石非保授億丁、萬丁, 靈巖安置許氏保授連同, 羅州安置趙治、趙孟根、趙季根、韓山充軍李季明, 平山爲奴慶由恭, 海南爲奴金孝祖, 順天付處趙哲山等放送。 星州官奴永屬楊有源、楊得源、楊繼源本州安置, 掌隷院定屬&#x2497D;婢件伊、四月給其所乳養&#x2497D;女子修理及乳兒。"
地名: 平山 (黄海道, 都護府)
年: 1471.0

○刑曹三覆啓: "鴻山囚人白丁朴今音同强奪人牛罪, 平山囚良人李根刦行人强盜罪, 竝律該斬不待時, 妻子竝依受敎永屬邊邑奴婢。" 從之。
地名: 平山 (黄海道, 都護府)
年: 1477.0

○刑曹三覆啓: "安東囚驛女文乙非, 與奸夫守萬, 欲殺本夫命實, 以草烏頭和豆粥饋之罪, 律該斬待時。 平山囚私奴末應伊、者古未, 怯金吾乙同强盜罪, 律該斬不待時。 晋州囚奴三同刺殺鄭繼黃罪, 律該斬待時。" 皆從之。
地名: 平山 (黄海道, 都護府)
年: 1486.0

○戊申/受常參, 視事。 刑曹三覆啓: "平山囚私奴閏伊與物故母德守在逃異姓三寸叔訥見謀殺訥見兄訥同罪, 律該斬不待時, 訥見追捕凌遲處死。" 從之。 又啓: "唐津囚鹽干劉衆生、劉莫伊、李欣山、李訥、金因採薪至大山串, 見敗船穀置沮洳, 謀欲取來, 以鎌刺殺守直四人, 投海中罪, 律該竝斬不待時。" 上以獄辭多可疑, 命議于領敦寧以上及議政府、六曹、臺諫。 韓明澮等僉議曰: "劉衆生等已服, 似無可疑。 然殺人者, 必須檢屍, 比對行凶器物, 無一可疑, 然後斷之。 今無屍身, 不得檢驗, 又問諸道而無敗船被殺者,此可疑也。 穀置沮洳, 可知爲敗船無主之穀, 而衆生等及敗船者皆四人, 强弱相敵, 一時盡殺, 勢亦難矣。 減死何如?" 上曰: "多有可疑處, 特減死。"
地名: 平山 (黄海道, 都護府)
年: 1487.0

○平山府官吏誤以權惇奴老景爲强盜林金, 累次拷訊, 老景死於杖下。 後權惇捕林金告之刑曹, 請鞫其官吏, 命遣朝官鞫之。

○義禁府啓曰: "貴非之獄, 辭證甚明, 而獨貴非不服, 請刑訊。" 傳曰: "予欲先拷訊朴士華, 其議于領敦寧以上。" 洪應議: "臣謂此事擧劾爲難。 貴非爲士華之妾久矣, 今刑訊貴非以發士華所匿之事, 甚違事體, 不可施行。 《大典》云: ‘守令貪汚虐民之外, 勿許風聞。’ 況言出於婢僕之口, 流轉於相爲容隱之切族乎? 今已二十年之後, 而求索其陰私, 豈古聖人隱惡之義也? 未知實否, 驟加刑訊, 遂以成獄, 於政體未穩, 棄之爲便。" 李克培議: "權擥家事知奴婢, 豈獨祿今? 只推祿今而遽杖貴非, 於理未當。 且韓瑞龜、權健雖不親見, 豈無所聞? 命召下問何如?" 盧思愼議: "貴非旣爲朴士華之妾, 若言與權擥有私, 則是告其夫也。 非徒有礙於相爲容隱之法, 於大體未穩。 權擥家門盛大, 子孫衆多, 奴婢亦多, 若有此事, 則知之者, 不獨祿今而已。 當廣問取證, 衆辭如一, 則直問士華耳。 何必刑訊貴非然後得其情歟?" 命召韓瑞龜、權健于承政院, 問權擥私貴非與否。 瑞龜啓曰: "妻父於甲戌年間, 聞貴非有姿色, 欲以爲妾, 占爲功臣婢, 及見之實無姿色, 卽嫁與其奴。 其私之與否,臣未知也。" 權健啓曰: "臣生於戊寅歲, 臣父卒於乙酉年,幼少時事, 安可知也? 但癸卯年士華爲平山府使時, 通書於臣曰: "欲贖貴非所生, 請成傳係文記。’ 臣卽告于母, 母曰: ‘汝父初欲以貴非爲妾, 終不果焉。 然事出不正, 不可成給文記。’" 傳曰: "此事終當何如? 將瑞龜、權健言, 議于領敦寧以上。" 沈澮議: "瑞龜難知妻父陰暗之事, 權健亦幼少時事, 果未知也。 但健母與健言如此, 士華無以自明,窮鞫得情何如?" 尹弼商議: "祿今招辭明白, 難以棄之。" 洪應議: "瑞龜等言不的實, 事在難明, 棄之爲便。" 李克培議: "士華以貴非爲妾, 在權擥未死之前, 擥若有私, 胡爲不禁, 以成其壻之惡? 事在遙遠, 推明實難。 臣意以爲妻父雖不私焉, 當初欲以爲妾, 則爲壻者安得而犯之? 只治此罪, 餘悉棄之何如?" 盧思愼議: "權擥之私貴非, 乃房室(急)
                〔隱〕
              微之事, 知之者莫過於子弟, 而瑞龜、權健皆云不知, 則誠爲可疑。" 傳曰: "事涉曖昧, 覈之爲難, 棄之。"
地名: 平山 (黄海道, 都護府)
年: 1489.0

○生員金可完妾阿强知居東部, 可完以平山敎授之任所, 妾獨居, 爲賊所害, 同舍人皆不知。 至朝覺其死, 視之, 項有劍痕。 初, 妾配先夫生一男, 名曰永山, 夫沒奔可完。 可完嘗爲藍浦訓導, 妾隨之任, 爲其子永山得良家女以還。 永山棄不娶, 淫於隣家之婢, 頗昵愛之。 母以不從己命, 嘗嚴責之, 永山不悅, 託行商不見其母者久矣。 一日母往其家欲見, 永山匿不出, 母突入寢房, 永山狙伏其中。 母責之如初, 永山反唇相詰。 是夜賊來毁北壁不克, 乃從門而入, 衣服家財一無所取, 里人深疑永山焉。 東部聞之以告, 刑曹囚永山鞫之。